הוועדה המיוחדת לעובדים זרים, כנסת 24, פרוטוקול מספר 22, 2022-01-04 12:00

אבתיסאם מראענה: שלום לכולם, אנחנו בעצם בדיון השני של הוועדה, מניעת תחלואת הקורונה בקרב עובדות ועובדים זרים, ותו ירוק.

אבתיסאם מראענה: הדיון שלנו יהיה בעצם ארבעים וחמש דקות, לצערי הרב, אבל אנחנו ננסה לעשות אותו ככה מאוד מדוייק.

אבתיסאם מראענה: גם על התקופה הזאת שאנחנו נמצאות עמוק בתוך הפנדמיה, מגיפה, היא לא עוזבת אותנו לצערי, היא מתקדמת בעוד גל ועוד גל ועוד גל.

אבתיסאם מראענה: והסוגיה של עובדים זרים בתוך הקורונה, והתו הירוק, והחיסונים, והתחלואה, והבידודים, נשאלות המון המון שאלות.

אבתיסאם מראענה: ואנחנו ממש רוצות ככה להתעסק בסוגיה הזאת.

אבתיסאם מראענה: אני רוצה קודם כל לתת זכות דיבור לזואי גוטצייט, מרופאות ורופאים לזכויות אדם, שתציג את הסוגיה, ומשם נתקדם.

זואי גוטצייט: תודה רבה לך.

זואי גוטצייט: אני רוצה לומר שאנחנו נכנסות לגל החמישי הזה בחשש רב, ביחס למטופלים והמטופלות שלנו, ולגבי כל חסרי המעמד, מהגרי העבודה, מבקשי המקלט בישראל, מכל מיני סיבות.

זואי גוטצייט: אני רוצה להתייחס לכמה סוגיות.

זואי גוטצייט: בראש ובראשונה אני רוצה להדגיש שרבים מחסרי המעמד להבנתנו, בפרט אלו שלא מבוטחים בקופות החולים, עדיין לא חוסנו בבוסטר.

זואי גוטצייט: כלומר לא חוסנו חיסון שלישי.

זואי גוטצייט: ולכן לעומת גלים קודמים שבהם יכולנו להרגיע את עצמנו בכך שמדובר בסך הכל באוכלוסיות צעירות, ובריאות, הרי שהפעם אנחנו חוששות שהאנשים האלה נמצאים בעמדת נחיתות מבחינה בריאותית, ופגיעים יותר, ופגיעות יותר לחולי מהאומיקרון.

זואי גוטצייט: מנגד, וזה אולי כותרת הגג שלי, לתפיסתנו יש איזו שהיא הסרת אחריות, או תחושת נמנום מסויים מצד משרד הבריאות.

זואי גוטצייט: בעוד שבגלים קודמים, ובפרט ב-2020, היתה התגייסות מאוד מוערכת ומאוד ראוייה לציון בהקשר של חסרי המעמד ומהגרי העבודה, העניין בהם קצת התרופף, וכרגע התחושה הכללית היא בלגאן.

זואי גוטצייט: אז אני רוצה לציין כמה סוגיות, שאני חושבת שצריך לדבר עליהן בפרט היום, כשאנחנו כבר בתחילתו של השיא, אני מניחה.

זואי גוטצייט: דבר ראשון תגבור חיסונים לקהילות הזרות.

זואי גוטצייט: יש כרגע בלגאן, יש כרגע מוקד אחד בעצם ייעודי לחסרי מעמד, חסרי קופת חולים.

זואי גוטצייט: הוא לא מצליח לעמוד בביקוש.

זואי גוטצייט: הוא פתוח רק אחת לכמה שבועות, עכשיו הם תגברו את זה קצת יותר, אבל עדיין זה אחת לשבועיים ביום שישי, בין שמונה לאחת, או בין תשע לשתיים, בדרך כלל החיסונים מסתיימים כבר בעשר, ואנשים לא מצליחים להתחסן.

זואי גוטצייט: הנושא של החיסונים, תיגבור החיסונים, צריך גם לטייב את התיעוד ואת הנפקת התו הירוק, שזה משהו שאני מניחה שניגע בו.

זואי גוטצייט: הקשיים בהנפקת התו הירוק מייצרים הרבה קשיים בשטח, הרבה חוסר אונים לחסרי המעמד, מול המערכת, שבתורם מובילים גם לסירוב להיענות, הרבה פעמים, להנחיות של משרד הבריאות.

זואי גוטצייט: מה קורה עם מלונות הבידוד, אני יכולה להרגיש את השיא של המגיפה, אני לא צריכה לשמוע חדשות, אני מקבלת פניות מהשטח.

זואי גוטצייט: אני שומעת על אנשים שלא יודעים האם יש אפשרות לעבוד למלוניות בידוד.

זואי גוטצייט: אם אין להם קופת חולים, למי הם אמורים לפנות כדי לעבור לבידודים.

זואי גוטצייט: מי יעשה את הניטור במלוניות הבידוד.

זואי גוטצייט: למי שאין קופת חולים אין רופא משפחה שיכול לנטר אותו.

זואי גוטצייט: צריך שמשרד הבריאות ידאג לזה.

זואי גוטצייט: בנוגע לאישפוזים, אני רוצה להזכיר לכולנו שב-2020 יצאה הנחייה לבתי החולים לקבל דרך המיונים את מי שמופיעים עם תסמינים, או שאומתו לקורונה, גם אם אין להם ביטוח רפואי.

זואי גוטצייט: שזה נהדר ומצויין וראוי.

זואי גוטצייט: אבל מה ששכחו להסביר זה את נושא המימון של האישפוזים האלה.

זואי גוטצייט: ואנחנו כבר ראינו אנשים, בעיקר מבקשי מקלט שחיים בעוני מחפיר גם ככה, שקיבלו פתאום חשבונות על האישפוזים במיון בגלל הקורונה.

זואי גוטצייט: החשש הוא שזה גם יגרום לאנשים אחר כך לפחד לגשת למיון, גם אם הם אומתו לקורונה, כי הם לא יוכלו אחר כך להתמודד עם החובות.

זואי גוטצייט: תרופות לקורונה, שמענו לאחרונה שאישרו מתן תרופות שמונעות סיבוכים לקורונה.

זואי גוטצייט: השאלה שלי למשרד הבריאות, האם ואיך הן יינתנו למי שעומדים בתנאים הבריאותיים ואין להם קופת חולים.

זואי גוטצייט: אני יכולה להמשיך לגבי התו הירוק, אנחנו בחודשים האחרונים מתמודדות עם המון, עשרות ומאות פניות, של מהגרי עבודה, ושל מבקשי מקלט, שלא מצליחים להנפיק את התעודות, זה נוגע גם עכשיו לקטינים שחוסנו, לרבות קטינים שיש להם ביטוח במאוחדת, הביטוח המסובסד של משרד הבריאות.

זואי גוטצייט: גם הם אין להם בעצם מספר דרכון, אין להם מספר אשרה, והם לא מצליחים להנפיק את התעודות.

זואי גוטצייט: חוסר האמון מתגבר.

זואי גוטצייט: מהגרי עבודה שנוסעים לחופשה וצריכים לחזור נדרשים לבידוד רק בגלל שהם לא מצליחים להנפיק את התו הירוק.

זואי גוטצייט: פלסטינים שחיים בישראל, וידוע לנו שיש פה פלשתינים עם היתרים, ופלשתינים, מה לעשות, שלא הצליחו לקבל היתרים, ולא יכולים לחזור לשטחי הרשות הפלשתינית, מסורבים לקבל חיסון במתחמים הייעודיים.

זואי גוטצייט: שזה באמת משהו שאני רוצה לצעוק כאן, כי אנחנו מקבלים לא מעט פניות מאנשים מאויימים, מאנשים שנרדפים בשטחי הרשות, ולא נותנים להם חיסונים, למרות שהם חיים כאן, מרכז חייהם כאן.

זואי גוטצייט: ולצורך העניין הם לא שונים ממהגרות עבודה או מבקשי מקלט שחיים כאן מסיבות שונות, ולא יכולים לחזור לארצות המוצא שלהם.

זואי גוטצייט: אני שוב אחזור ואגיד, אנחנו מבקשות תשובה לגבי ההיערכות של משרד הבריאות.

זואי גוטצייט: מה קורה עם התרגומים של ההנחיות לשפות השונות.

זואי גוטצייט: מה קורה עם מלוניות הבידוד.

זואי גוטצייט: מה קורה עם הניטור, מה קורה עם תיגבור החיסונים.

זואי גוטצייט: ומתי אומת הסייבר תצליח להתגבר על הבעיות הטכניות שמונעות כרגע מאנשים לקבל תווים ירוקים.

אבתיסאם מראענה: נפלא.

אבתיסאם מראענה: זואי, היית מדוייקת, נפלאה, עשית הרבה דיוק.

אבתיסאם מראענה: אז אין לי ברירה, אני פשוט חייבת לעבור למשרד הבריאות, ולשאול אתכם, חברות וחברים, מה קורה שם?

אבתיסאם מראענה: מה המצב?

אבתיסאם מראענה: במשרד הבריאות, מה אנחנו עושות עם המצוקה הזאת?

מירי כהן: אני אתחיל, ויש כאן כמה אנשים שמשתתפים מהמשרד, וגם בזום.

מירי כהן: אני רק אומר שבעקבות הפנייה של הוועדה, וגם השאלות שאתם העליתם, לפחות אני, נכנסתי לנושא הזה בשבוע שעבר, אבל גם אנשים אחרים, מעבר למי שמכיר את זה, ומטפל בזה ממילא.

מירי כהן: לכן יש כאן סוגיות שמצריכות גם מאתנו בדיקה ועבודה.

מירי כהן: גם סוגיית הנתונים, איסוף הנתונים, שלא כל כך היה ברור מה ההיקפים וכו'.

מירי כהן: ובאמת הושקעה העבודה, ואני מודה שחלק מהדברים במהלך הימים האלה אפילו הצלחנו להשיג אותם ולאסוף אותם, ואנחנו נציג אותם עוד מעט.

מירי כהן: יש דברים שאנחנו עדיין צריכים לטפל בהם, אני אבקש שיתייחסו כאן לסוגיות שעלו, גם חיסונים, גם נתונים וכו'.

מירי כהן: אני אבקש מליזה שתתחיל, ואחר כך אני אבקש מטלי דהן, מנהלת המוקד שלנו, של משרד הבריאות, שגם נותנת את המענה, ואחר כך גם מזיוה וייצמן, מהמשל"ט שלנו, לגבי החיסונים עצמם של עובדים זרים.

אבתיסאם מראענה: בבקשה, אז בואו נתחיל עם ליזה אידלמן.

ליזה אידלמן: צהריים טובים, קודם כל אני אתחיל ואגיד שמבחינת משרד הבריאות גם עובדים זרים עם ביטוח וגם עובדים זרים חסרי מעמד, מבקשי מקלט, ללא ביטוח, באופן גורף והצהרתי זכאים גם לבדיקות וגם לקבלת חיסונים.

ליזה אידלמן: זאת אומרת אין החרגה בהקשר הזה, בניגוד לסוגיות אחרות.

ליזה אידלמן: לעניין הביצוע והתפעול, קודם כל מנתונים שקיבלנו מקופת חולים כללית, שהיא הגוף המבטח העיקרי של העובדים הזרים, מדברים על זה שהם מבטחים סך הכל מאה ארבעים אלף עובדים זרים.

ליזה אידלמן: מתוכם תשעים אלף עם חיסון בתוקף.

ליזה אידלמן: עשרים ושניים אלף עם חיסון פג תוקף שיש לחדש, כמו שצויין קודם שעדיין לא כולם השלימו את הבוסטר.

ליזה אידלמן: וכמעט עוד עשרים ושמונה אלף בחיסון בתהליך.

ליזה אידלמן: זאת אומרת צריכים עדיין להשלים, נגיד חיסון שלישי.

ליזה אידלמן: אני אגיד שמבחינת מבקשי מקלט, חסרי מעמד, מה שזואי ציינה קודם, זה נכון שיש מתחם ייעודי, בשכונת נווה שאנן בתל אביב.

ליזה אידלמן: חוץ מהמתחם הייעודי חסרי קופות חולים יכולים להתחסן בכל אחד מהמתחמים של משרד הבריאות.

ליזה אידלמן: מתחמים שאינם משוייכים לאיזו שהיא קופת חולים ספציפית.

ליזה אידלמן: אתמול למשל ראינו שיש איזה שהוא פער הסברתי בין המוקדים השונים בתל אביב.

ליזה אידלמן: הדוברות של עיריית תל אביב לא פרסמה שבעצם חסרי קופות חולים יכולים להתחסן.

ליזה אידלמן: מדובר בחסרי קופת חולים, כי יש גם חסרי מעמד, שבעצם הביטוח הרפואי שלהם תלוי במעסיק.

ליזה אידלמן: אם יש להם מעסיק קבוע, שנותן להם ביטוח, הם לענייננו בעלי ביטוח.

ליזה אידלמן: כרגע אנחנו לא מפרידים בין מעמד חוקי, אלא רק אם יש ביטוח או אין ביטוח.

ליזה אידלמן: עכשיו גם הנושא של המלוניות, לצורך העניין, בגלים הקודמים הוא היה מונגש גם לחסרי ביטוח, היות שהוא ניתן ישירות דרך משרד הבריאות.

ליזה אידלמן: מה שזואי אומרת, ובצדק, שצריך להסדיר את העברת המידע בנושא הזה.

ליזה אידלמן: למי פונים, איך מתאמים, מי שיעשה עבורם את הניטור זה ביקור רופא, אבל כן על אחריותנו, כמו שמירי אמרה, לגבש את המענה.

ליזה אידלמן: ולהוציא מידע ודאי של איך פונים, איך מתאמים מלונית, ולתרגם את זה לשפות.

אבתיסאם מראענה: עכשיו אנחנו כבר שנתיים וחצי, כמעט שלוש, בתוך הפנדמיה, עמוק עמוק, אנחנו בגל החמישי.

אבתיסאם מראענה: אף אחד לא מבטיח שזה יסתיים כאן.

אבתיסאם מראענה: ואת אומרת לי בעצם לא הנגשנו, ויש מתחם אחד ייעודי בנווה שאנן, ולא כל מהגרי העבודה וחסרי מעמד ופליטים פלשתינים שנמצאים כאן ולא נמצאים כאן, נמצאים בשטח של מדינת תל אביב, אז כאילו מה אחד נמצא בנווה שאנן, והוא לא פתוח כל הזמן ולא מונגש.

אבתיסאם מראענה: אז בעצם שלוש שנים לקח לכם עכשיו רק להבין שבעצם הדבר הזה לא מונגש, או שהונגש והופסק?

אבתיסאם מראענה: תסבירי לי.

ליזה אידלמן: אז אני אדייק.

ליזה אידלמן: קודם כל הנושא של תרגום ההנחיות היה פעיל באחת עשרה שפות בגל הראשון, שני, שלישי.

ליזה אידלמן: מסכימה שלא נשמרה רציפות.

אבתיסאם מראענה: למה?

אבתיסאם מראענה: מה השתנה בשפה?

ליזה אידלמן: בשפה לא השתנה כלום.

ליזה אידלמן: השתנה העברת אחריות שלא הועברה בצורה מלאה, וזה אכן עלינו לוודא את העברת המקל.

ליזה אידלמן: באמת, אני חושבת שלכולנו היתה איזו שהיא, מסכימה עם ההגדרה של זואי, איזו שהיא שאננות, שלא חודשה.

ליזה אידלמן: ותחודש בהקדם.

ליזה אידלמן: היה תרגום רציף במהלך לדעתי כל השנה פלוס הראשונות של המגיפה.

ליזה אידלמן: גם יצירת מענים ויצירת הסברים ייעודיים, זאת אומרת לא רק תרגום מילה במילה אלא גם ממש יצירת הסברה ייעודית.

אבתיסאם מראענה: איך עשיתם את זה בפועל?

ליזה אידלמן: חברות תרגום תרגמו את המידע.

ליזה אידלמן: אם לצורך העניין מידע על מלוניות לחסרי קופות חולים, שבו מצויין באופן ברור שגם חסרי ביטוח זכאים למלונית, נוצר על ידינו, והוצא לתרגום.

אבתיסאם מראענה: וזה בעצם מונגש בפליירים שמחולקים בכל מיני מרכזי סיוע, זכויות אדם, זכויות אזרח, זכויות רופאים?

אבתיסאם מראענה: איפה זה?

ליזה אידלמן: קודם כל המידעים הועלו לאתר משרד הבריאות, ברמה הפורמלית.

ליזה אידלמן: בנוסף נפתחה קבוצת ווצאפ שנקראת "קורונה – חסרי מעמד".

ליזה אידלמן: קבוצה שנמצאים בה נציגים של משרד הבריאות, משרד המשפטים, משרד הרווחה, משטרה.

ליזה אידלמן: המון ארגונים חברתיים, המון פעילי זכויות אדם.

ליזה אידלמן: כל המידעים האלה הופצו בווצאפ, הופצו ברשתות החברתיות, ומשם הלאה לכל דורש.

ליזה אידלמן: אני כן אגיד לגבי החיסונים, אני רגע אפריד בין שלושה סוגי, ארבעה אפילו סוגי מענים אפשריים.

אבתיסאם מראענה: למה זה ווצאפ, ולא מונגש בפייסבוק של משרד הבריאות,

ליזה אידלמן: עובדים זרים וחסרי מעמד לא נכנסים לפייסבוק של משרד הבריאות.

ליזה אידלמן: זאת הדרך הכי יעילה שמצאנו להעביר את המידעים בצורה הכי ישירה שיש.

ליזה אידלמן: הקהילות האלה מאוד מרושתות.

ליזה אידלמן: הם יודעים להעביר מידעים מאחד לשני, רופאים לזכויות אדם קיבלו את המידע, מסילה קיבלו את המידע, כל הארגונים האפשריים.

ליזה אידלמן: הקבוצה היא פשוט לתפוצה הכי רחבה שהצלחנו להשיג.

ליזה אידלמן: לגבי החיסונים, ארבעה סוגי מענים אפשריים.

ליזה אידלמן: עובדים זרים וחסרי מעמד, ומה שנקרא תיירים, שזה בעצם עובדים זרים ללא אשרה שיש להם ביטוח, יכולים לקבל חיסונים בקופות החולים.

ליזה אידלמן: כאלו שאין להם ביטוח, יש מיתחם ייעודי בנווה שאנן, שפתוח פעם בשבועיים, זה נכון.

ליזה אידלמן: היו תקופות שהוא היה פתוח בצורה הרבה יותר רציפה, בגל הראשון של החיסונים, כשהיה צריך לחסן כמויות גדולות של אנשים.

ליזה אידלמן: כמו שציינתי, כלל מתחמי משרד הבריאות פתוחים גם לחסרי ביטוח.

ליזה אידלמן: וגם היה מבצע יזום, שאם נרצה זיוה ויצמן משל"ט חיסונים תוכל לפרט עליו יותר, שבהם בעצם הקמנו נקודות חיסון ייעודיות, בתאום עם ארגוני חברה אזרחית והרשויות המקומיות, בירושלים, חיפה, אשדוד, באר שבע, נתניה, כל מקום שבו יש קהילה משמעותית של חסרי מעמד.

ליזה אידלמן: הגענו לכל מקום,

אבתיסאם מראענה: ועכשיו, נכון להיום, בעיצומו של האומיקרון?

ליזה אידלמן: כרגע אפשר להמשיך להתחסן בכל הנקודות של משרד הבריאות.

ליזה אידלמן: שפזורות בכל הארץ.

ליזה אידלמן: שבעים נקודות.

ליזה אידלמן: במובן מסויים, כמו עם הבדיקות, שבהתחלה היו מתחמי בדיקות ייעודיים לחסרי מעמד והם יכלו להיבדק במרפאת טרם פליטים, אני חושבת ושותפיי מהחברה האזרחית גם הסכימו איתי, שהמעבר לגישה כוללנית, שבה כל חסרי הביטוח יוכלו להיבדק במתחמי פיקוד העורף, ולא היו צריכים לחפש מתחמים ייעודיים, היא גישה שהיא כוללנית יותר, וגם מכבדת יותר.

ליזה אידלמן: אז אותו דבר עם נקודות החיסון.

אבתיסאם מראענה: לדעתך אותה קהילה, שהיא בעצם לא חוקית, מחוסרי מעמד, הם פחדו להגיע לנקודות כוללניות, כי אולי יגלו אותם, יזהו אותם אולי?

ליזה אידלמן: אני בטוחה שיש חשש.

ליזה אידלמן: מצד שני אני לא רוצה לדרוש מחסר מעמד מחיפה, ירושלים, ועל אחת כמה וכמה אילת, להגיע לתל אביב כדי להתחסן.

ליזה אידלמן: אני רוצה לתת להם אופציה, שהיא מונגשת.

ליזה אידלמן: וגם נתקלנו לא מעט במקרים שבהם חסרי מעמד, בעיקר בדגש על נשים מוכות, לצורך העניין, דווקא העדיפו להתחסן במקומות שהם אינם בלב הקהילה.

ליזה אידלמן: אלא במקומות אחרים, שבהם דווקא אף אחד לא מכיר אותם.

ליזה אידלמן: אני אגיש שלעניין הרישום, כן זה בעייתי.

ליזה אידלמן: מה שהספקתי לשמוע מהשיחה בסוף הוועדה הקודמת, בעיקר כשזה נוגע לחסרי מעמד, אבל גם עובדים זרים, הרבה פעמים הרישום נעשה בצורה ידנית.

ליזה אידלמן: לפעמים נעשה בצורה לא מדוייקת.

ליזה אידלמן: טיוב הנתונים הוא משהו שאנחנו עובדים עליו, עדיין ללא הישגים מלאים.

אבתיסאם מראענה: לא, אתם לא עובדים עליו.

אבתיסאם מראענה: פשוט אף אחד לא עבד עליו.

אבתיסאם מראענה: כי כנראה זה לא עניין אף אחד.

אבתיסאם מראענה: סליחה שאני קובעת עובדה.

אבתיסאם מראענה: עובדתית, פשוט זה לא עניין אף אחד.

אבתיסאם מראענה: כנראה אנחנו בהיסטריה, הסוגיה של אני חושבת שהחברה הערבית, החברה הישראלית כולה, יש כשלים אחרים והתמודדויות ואתגרים, כי אנחנו בגלים על גלים על גלים.

אבתיסאם מראענה: אני חושבת שכל הסוגיה של עובדים זרים ומחוסרי מעמד, זה לא עניין אף אחד, וגם לא את משרד הבריאות.

אבתיסאם מראענה: ואני רוצה עכשיו שזה יעניין אתכם.

אבתיסאם מראענה: זה מה שאני רוצה לשמוע בדיון.

ליזה אידלמן: גם אני לחלוטין מקבל את זה,

אבתיסאם מראענה: אתם לא עונים לאף ארגון שכותב מכתבים, לא עונים, לא נותנים מידע.

אבתיסאם מראענה: אז עברנו בחירות שלוש בשלוש שנים, התייצבנו, יש לנו ממשלה.

אבתיסאם מראענה: עכשיו אני מבקשת שכל הסוגיה הזאת תסדירו אותה.

אבתיסאם מראענה: יש פה פשוט סכנת נפשות.

ליזה אידלמן: אני אציין שקודם כל, יחסית לא מזמן, וטלי דהן נמצאת אתנו כאן בזום, היא תוכל להרחיב, נפתח בעצם מוקד, אפשר להגיד קו שני להנפקת תווים ירוקים עבור חסרי מעמד.

ליזה אידלמן: מוקד שבו מטפלים בחסרי מעמד ללא ביטוח מא' עד ת'.

ליזה אידלמן: זאת אומרת לא אומרים להם אי אפשר להנפיק.

ליזה אידלמן: הרבה מהם מתוסכלים ובצדק שלוקח כמה ימים לחזור אליהם עם זה, זה מענה ראשון, שהוא כרגע כבר נגיש.

ליזה אידלמן: מענה שני, בקופות החולים בעצם שמבטחות עובדים זרים, בעיקר קופת חולים כללית ולאומית, ניתנה לקופת החולים האופציה להנפיק באופן ישיר את התו הירוק עבהור המבוטחים שלה, בלי צורך לעבור את המערכות של משרד הבריאות.

ליזה אידלמן: שוב, אני אומרת, המענים הם לא מושלמים, ואני אשמח אם טלי תוכל להצטרף אלינו, ולדייק את הסוגיה הזאת, ויש מה לשפר.

ליזה אידלמן: לתחושתי לפחות לא היתה פה התעלמות מוחלטת, כפי שאולי יכול להשתמע.

אבתיסאם מראענה: תודה רבה ליזה.

אבתיסאם מראענה: אני רוצה לתת לטלי דהן את האפשרות להציג את הסוגיה.

אבתיסאם מראענה: בבקשה.

טלי דהן: צהריים טובים, אני רוצה להתייחס.

טלי דהן: קודם כל התיאור שליזה תיארה של המוקד שהקמנו זה לא רק לתוים ירוקים, זה מוקד שבעצם נותן מענה כוללני לאותו אדם שאין לו קופת חולים, ורוצה לקבל שירות.

טלי דהן: אז זה מתחיל במידעים, שמתקשרים ורוצים לדעת איפה ניתן להתחסן, או שהם עשו בדיקות ורוצים את התוצאה, אז אנחנו נותנים להם את התוצאה, ואם זו תוצאה חיובית אנחנו מעבירים אותם למוקד אחר, ונשארים על הקו עד שהמוקד הספציפי הזה עונה.

טלי דהן: מקשרים אותם עם ביקור רופא, כשביקור רופא מבצעים את כל התהליך של המעקב אחרי המחלה עד ההחלמה.

אבתיסאם מראענה: באיזו שפה זה קורה?

אבתיסאם מראענה: כשאנחנו מדברות,

טלי דהן: זה קורה באנגלית, עברית, ערבית,

אבתיסאם מראענה: חלק זה בטוח לא.

אבתיסאם מראענה: מה האתגרים שלכם?

אבתיסאם מראענה: את מספרת לי זה תהליך ארוך של עדכונים והמתנות, ומעבירים אותם ממוקד אחד למוקד שני, אבל באיזו שפה זה קורה כל הדבר הזה?

טלי דהן: אני מתארת את כל התהליך כי אני רוצה כן להראות שכן הבנו ואנחנו נותנים מענה מקצה לקצה.

טלי דהן: זו היתה הכוונה.

טלי דהן: בסוף יש מעקב של ביקור רופא, שכן ביקור רופא נותן את המעקב עד ההחלמה.

טלי דהן: אנחנו מעדכנים חיסונים.

טלי דהן: אנחנו לא מעבירים למקום אחר.

טלי דהן: מה שהיה קורה עד היום, היינו שולחים אותם לגוף המחסן שיעדכן.

טלי דהן: היום אנחנו עושים את זה.

אבתיסאם מראענה: מתי קרה השינוי?

טלי דהן: המוקד הזה אנחנו הקמנו אותו לפני חודש.

טלי דהן: היו לנו קצת חבלי לידה.

טלי דהן: היום הוא פועל הרבה יותר קל.

טלי דהן: יש לנו טופס מקוון, באנגלית, בעברית, שניתן להגיש בו מבלי להתקשר למוקד, את התיעוד חיסונים.

טלי דהן: ואנחנו מטפלים, עד כדי הנפקה, ושליחה במייל של התו ושל התעודה.

טלי דהן: האתגרים הכי גדולים שיש לנו זה בעצם הביקושים.

טלי דהן: אנחנו לא ידענו לאמוד את הביקושים ברמה כזאת, ואני בשלב של הכשרה של עוד צוות כדי להכניס תיגבור למוקד.

אבתיסאם מראענה: המוקד זה המוקד שאנחנו מדברות עליו בנווה שאנן, אז אני אגיע ביום חמישי לראות איך זה מתנהל.

אבתיסאם מראענה: האם יש מוקד נוסף?

טלי דהן: יש את מוקד *5400, מוקד קול הבריאות של משרד הבריאות.

טלי דהן: זה מוקד של משרד הבריאות שנותן מענה לכלל האוכלוסיה.

טלי דהן: לאחר שזיהינו את קול המצוקה של העובדים,

אבתיסאם מראענה: אני רוצה להבין, אם אני מתקשרת למוקד משרד הבריאות, ואני עובדת זרה שלא מבינה עברית ואנגלית, מה קורה בדבר הזה?

טלי דהן: ברמת העקרון כרגע זמני ההמתנה הם די מטורפים, ובשביל זה אנחנו עשינו את הטופס המקוון.

טלי דהן: כשאתה מתקשר למוקד יש לך בעברית, ערבית ורוסית ואנגלית, אפשרות לבחור בנתב.

טלי דהן: ואז יש נתב שנקרא חסרי קופות, שאתה לוחץ עליו, זה מגיע לנציגים, נציג שמתשאל ומנסה לעזור לך און-ליין.

טלי דהן: אם הוא לא מצליח הוא נותן לך את הקישור לטופס המקוון, או שמעביר אותך, מה שאתה מעדיף, מעביר אותך לקו השני, שבו הנציגה זו נציגה שיש לה גישה ליותר מערכות.

טלי דהן: היא בודקת, היא מנסה להנפיק, שולחת מייל בזמן אמת, מוודאת שהאדם קיבל, אומרת לו מה לצרף לה במייל.

אבתיסאם מראענה: מה צריך לצרף במייל?

טלי דהן: תיעוד חיסונים, צילום דרכון.

טלי דהן: רוב המקרים קורים שהם החליפו דרכונים, ואנחנו מאחדים את הכל לאותו דרכון פעיל ותקין.

אבתיסאם מראענה: אתם מתנהלים כמו רשות האוכלוסין, זה הפך להיות מוקד, התחלנו בעניינים של חיסון ותו ירוק, פתאום זה הפך להיות מייל, עם הדרכון הישן, עם היסטוריה של חיסונים.

אבתיסאם מראענה: ההיסטוריה של החיסונים של אותה אוכלוסיה שאנחנו מדברות עליה, עובדות ועובדים זרים, היא נשמרת איפה שהוא?

טלי דהן: הבעיה שזיהינו זה שהרבה מהמקרים העובדים הלכו למתחם כלשהו, ועשו חיסון על דרכון, החליפו את הדרכון באמצע, ואז החיסונים הבאים הם על הדרכון השני.

טלי דהן: או על מספר קופה ולא על דרכון.

טלי דהן: אז אצלנו, כשאנחנו מקבלים את כל המידע הזה אנחנו יכולים לראות את זה במערכת שקוראים לה נחליאלי, שבה מתועדים כל החיסונים, ובעצם לעשות את כל החיפוש המקיף.

טלי דהן: גם לפי תאריך לידה, גם לפי מספר פלאפון, לפי מספר קופה, לפי כל האפשרויות למצוא.

טלי דהן: ואז אנחנו מאחדים את זה לדרכון פעיל, תקין, ומנפיקים בסוף את התו הירוק.

אבתיסאם מראענה: כמה אנשים משנים או מחליפים דרכון תוך כדי, זה משהו מאוד רווח?

טלי דהן: כן, מאוד.

אבתיסאם מראענה: יש שם למוקד הזה?

אבתיסאם מראענה: זה מוקד שבעיקר מטפל בעובדים ועובדות זרות?

טלי דהן: יש את מוקד קול הבריאות, המוקד הרגיל, בפנים הקמנו את הסקיל שמטפל רק בעובדים זרים.

אבתיסאם מראענה: יש לו שם?

אבתיסאם מראענה: כל פעם שנדבר על הסקיל הזה, יש לו שם,

טלי דהן: חסרי קופות.

טלי דהן: חסרי מעמד.

אבתיסאם מראענה: חסרי קופות, וזה בעצם עובדים זרים, עובדות זרות, מחוסרי מעמד, כולם מגיעים למוקד הזה.

אבתיסאם מראענה: חסרי קופות.

אבתיסאם מראענה: בסדר.

אבתיסאם מראענה: ושם בעצם מאחדים את הפספורטים, את החיסונים, את כל המאגר של אותו עובדת או עובד זר או מחוסר מעמד, הוא בעצם מתקיים במוקד הזה.

טלי דהן: בדיוק.

טלי דהן: אנחנו לא מרפים עד שאנחנו מגיעים לסוף, שגוזרים את הסרט בחניכה, זה בעצם התו הירוק המיוחל שהוא מקבל בסוף.

אבתיסאם מראענה: כמה זמן זה התענוג הזה?

טלי דהן: מקסימום התהליך לוקח עשרה ימים.

טלי דהן: הרוב הגדול והרווח נפתר תוך ארבעים ושמונה שעות.

אבתיסאם מראענה: נפלא.

אבתיסאם מראענה: זאת אומרת אתם התחלתם לפני חודש, עם מוקד חסרי קופות, אתם בעיצומו של מהלך שנשמע מהלך מהמם.

אבתיסאם מראענה: ויש לך פחות או יותר מספרים?

אבתיסאם מראענה: את אומרת שהגל של הביקוש הוא עצום, אתם לא ציפיתם לכזה ביקוש.

טלי דהן: כן, אנחנו צפינו שיהיו בסביבות המאתיים פניות ביום, לא יותר.

טלי דהן: כרגע הביקוש הוא בסביבות בין שמונה מאות לתשע מאות פניות ביום.

טלי דהן: אני לא יודעת להגיד אם הפניות הן בגדול מלוכלכות, כי זה חוזרים, זה פונים חוזרים, כי לא קיבלו שירות עד היום, והם עכשיו כאילו כבר בחוויה שלהם ממתינים חודשים, לא שבועיים, חודש מאז שהוקם המוקד.

טלי דהן: אז אני מאמינה שאנחנו נהיה יותר מדוייקים, קצת יותר תוך שבועיים שלושה, אני אדע יותר לראות מה הביקוש האמיתי.

אבתיסאם מראענה: ובמוקד הזה, כמה כוח אדם יש לכם בעצם?

אבתיסאם מראענה: כמה אנשים?

אבתיסאם מראענה: את אמרת שחסר לכם בעצם כוח אדם למוקד, וזה מוקד שיהיה רק בזמן הגל החמישי של הקורונה, או שזה משהו שייתן שירות קבוע, מבחינת בריאות,

טלי דהן: הוא יפעל כל עוד הקורונה קיימת.

אבתיסאם מראענה: ומה עם כוח אדם?

טלי דהן: אז כרגע, זה נגזרת של הגיוס המאסיבי של כל המוקד.

טלי דהן: שגם שם זמני ההמתנה מטורפים.

טלי דהן: ואנחנו במהלך של גיוסים.

טלי דהן: אנחנו מכפילים כל שבוע בסביבות החמישים עד מאה נציגים, מוסיפים.

טלי דהן: כרגע המוקד הזה ספציפית מונה עשרים וחמישה נציגים, שנותנים מענה טלפוני, ועוד נציגים שנותנים עבודת משרד, שמטפלים בטפסים.

טלי דהן: הרי אנחנו נותנים גם את האופציה לא להתקשר למוקד, לשלוח טופס מקוון עם כל המסמכים, ומטפלים בזה.

אבתיסאם מראענה: ואמרת שהטפסים מונגשים בעברית ואנגלית כרגע?

טלי דהן: כרגע, באנגלית ובעברית.

טלי דהן: אנחנו פועלים לגייס דוברי שפות,

אבתיסאם מראענה: איזה שפות אתן מזהות שיש פניות?

טלי דהן: לדעתי, ממה שאני רואה זה ארטיגרינית ורוסית וערבית כמעט ולא.

טלי דהן: הרוב מתקשרים איתנו באנגלית.

טלי דהן: רובם הגדול.

אבתיסאם מראענה: מעולה.

אבתיסאם מראענה: אז אני רוצה להגיד לך טלי תודה.

אבתיסאם מראענה: אני יודעת שעשיתי לך קצת חיים קשים.

אבתיסאם מראענה: זה לא יקרה תמיד.

אבתיסאם מראענה: תודה שאת עושה את העבודה.

אבתיסאם מראענה: אנחנו כמובן נמשיך לעקוב.

אבתיסאם מראענה: אני רוצה לתת רשות דיבור לזיוה ויצמן, משל"ט חיסונים.

זיוה ויצמן: שלום לכולם, אני זיוה, ממשל"ט חיסונים.

זיוה ויצמן: אני אתייחס, האמת שליזה היטיבה לתאר, אבל בכל זאת אני אחזור כדי לעשות סדר.

זיוה ויצמן: אנחנו התחלנו עם חיסון, של חסרי מעמד וחסרי ביטוח לפני שנה, בפברואר 2020.

זיוה ויצמן: אכן החיסונים התחילו במוקד מרכזי בתל אביב, בנווה שאנן, שהיה פתוח ברציפות עד לחודש מאי בערך.

זיוה ויצמן: החזיקו מספר ספקים בתחנה שם, ועבדנו שם ברציפות מלאה.

זיוה ויצמן: בהתאם לביקושים פתחנו את התחנות אחר כך בצורה לא רציפה, שנתנה מענה לאנשים שנמצאים באיזור גוש דן, אבל מעבר לתחנה הזו נפתחו עוד מספר מוקדים בארץ.

זיוה ויצמן: איפה שיש מוקדים מרכזיים, שזה בנתניה, אילת, חיפה, באר-שבע, ירושלים, שהיו שם מספר רב של מופעים גם.

זיוה ויצמן: וככה שמרנו על הרציפות במתן מענה בפריסה שהיא יותר ארצית.

זיוה ויצמן: כשהתחנה בנוה שאנן המשיכה לפעול, במהלך כל החודשים, ונתנה מענה לתושבים של אזור המרכז, רק שהיא לא היתה פתוחה בצורה רציפה.

זיוה ויצמן: כשהיום אנחנו מפעילים אותה פעמיים בחודש, ואנחנו כל חודש מול עיריית תל אביב מפרסמים, גם באתר של העירייה וגם אצלנו בקול הבריאות.

זיוה ויצמן: נותנים את התאריכים ואנחנו כל פעם חודשיים קדימה כבר מפרסמים את התאריכים.

זיוה ויצמן: אנחנו עובדים שם שבוע כן, שבוע לא.

זיוה ויצמן: וזה בעצם נותן מענה.

זיוה ויצמן: אני רוצה רק להתייחס למה שזואי אמרה, אנחנו כמעט ולא נתקלים בבעיה שיש חוסר בחיסונים בתחנה הזו.

זיוה ויצמן: היה אירוע חריג אחד, של המונים שהתקהלו שם, שגם משטרת ישראל התקשתה לפזר אותם, ונאלצנו לסגור את התחנה מבלי לחסן.

זיוה ויצמן: אין לנו בעיה של חיסונים במדינת ישראל, ואנחנו מחסנים את כל מי שמגיע.

זיוה ויצמן: זה נכון שיש שם טיפה תורים, למרות שעובד שם צוות מתוגבר מאוד גדול.

זיוה ויצמן: אבל אנחנו מפיקים את הלקחים מפעם לפעם.

זיוה ויצמן: אני אגיד פה את מה שאמרה ליזה, אנחנו פתוחים היום, והיינו פתוחים בשבועיים האחרונים, בכל המקומות המרכזיים ברחבי המדינה, בכל הקניונים של רשת עזריאלי, של רשת ביג, ורשת עופר.

זיוה ויצמן: ואנשים יכולים להגיע ולהתחסן, לרבות אנשים שהם לא מבוטחי קופה.

זיוה ויצמן: חסרי המעמד יכולים להגיע, הם לא צריכים להגיע למוקדים המרכזיים האלה, הם יכולים להגיע לכל התחנות שאנחנו מפעילים, שהם לא קופות החולים.

זיוה ויצמן: אנחנו עומדים בממוצע על בערך שבעים תחנות ביום.

אבתיסאם מראענה: מגיע מחוסר מעמד, עובד זר שכבר אין לו היסטוריית חיסונים מתועדת.

אבתיסאם מראענה: הוא רוצה להתחסן, שמע שיש עכשיו איזה בלגאן, לא באומיקרון, אבל נגיד בחיסון בוסטר.

אבתיסאם מראענה: ואז בעצם אין לו היסטורייה.

אבתיסאם מראענה: מה עושים איתו?

טלי דהן: אנחנו מחסנים.

טלי דהן: אם הוא מציג מספר אשרה או מספר דרכון, ואנחנו מתרשמים שהוא מחוסר מעמד שנמצא במדינת ישראל, הוא מתחסן.

אבתיסאם מראענה: אבל מה עם היסטוריית החיסון שלו?

אבתיסאם מראענה: אחת הבעיות הכי קשות זה אי תיעוד של ההיסטוריה שלו, איזה מספר יש למשרד הבריאות, יש בעיה של הנפקה של מספר בשביל להנפיק את התו הירוק.

אבתיסאם מראענה: זו הבעיה שלנו.

טלי דהן: הספקים שעובדים בתחנות שלנו נדרשים קודם כל לוודא שאותו חסר מעמד מגיע עם משהו מזהה שאפשר להעלות אותו במערכות.

טלי דהן: בעיית הרישומת שאנחנו נתקלים בה, כמו שהדוברות לפניי הסבירו, זה שלרוב חסרי המעמד נקלטים לא עם אותו קוד מזהה שהם באו איתו בחיסונים קודמם.

טלי דהן: הספקים, דבר ראשון, לפני שהם יתחילו לחסן, ינסו לחפש אותו ויבדקו איתו עם איזו תעודה הם נקלטו בחיסונים הקודמים שלו.

טלי דהן: ברוב המקרים, אם הבחור יודע להגיד מה מספר הדרכון, טלי הסבירה שבדרך כלל הם מחליפים דרכונים, והחיסונים הקודמים שלהם היו על דרכונים ישנים שהם עשו.

טלי דהן: מנסים להתחקות אחרי הקוד מזהה שאיתו הוא התחסן בחיסונים הקודמים .

טלי דהן: ובמידה ולא מוצאים אז מקימים אותו מחדש במערכת.

טלי דהן: ואז נוצרת בעיה שבנאדם מתחסן, אבל הוא מתחסן על קודי זיהוי שונים, שזה עבודת הטיוב שהיא עבודת נמלים שהרבה מהעוסקים במשרד הבריאות עוסקים ביום יום.

אבתיסאם מראענה: זה נשמע טרגי קצת.

אבתיסאם מראענה: כי יכול להיות, זה נשמע כאילו אנחנו כולנו היינו בתחנות האלה, ואנחנו התחסנו, ויש לחץ מאוד גדול, זה לא בדיוק כולם ממתינים בשביל לטייב ולמצוא את המספר ההוא שהגיע, והמספר השני שהוא מגיע, ומספר הדרכות ההוא.

אבתיסאם מראענה: וכאילו זה נשמע, אני מבינה את היכולת לשדר סבלנות, אבל אנחנו לא שם כל כך.

אבתיסאם מראענה: ויש מצבים שיכול להיות שאותם עובדים, או אנשים שמתחסנים פעמיים באותו חיסון?

זיוה ויצמן: כן, אז אני לא נתקלתי באנשים שטענו שחיסנו אותם את אותו חיסון יותר מפעם אחת.

זיוה ויצמן: חלק מתהליך הרישום זה תהליך תישאול, שאנחנו מחוייבים, על פי ההנחיות של משרד הבריאות, שואלים אותו מתי הוא התחסן ואיפה, לרוב הם נדרשים להציג אישור על החיסון הקודם שהם קיבלו, שזה בדרך כלל יש להם.

זיוה ויצמן: כי המערכת באופן אוטומטי שולחת אישור התחסנות, שמגיע אליהם לטלפון נייד, שזה אחד התנאים כדי להנפיק להם תו ירוק.

זיוה ויצמן: אז אני לא נתקלתי בכאלה שהתחסנו חיסונים שהם לא היו אמורים לקבל.

אבתיסאם מראענה: אני חושבת שאין להם פשוט תו ירוק, כי אין להם תעודת זהות ישראלית, ובמערכת שלכם צריך להזין תעודת זהות על מנת שהדבר הזה יעבוד.

אבתיסאם מראענה: או שאני פשוט לא מבינה את הסיטואציה.

זיוה ויצמן: זה לא מדוייק.

זיוה ויצמן: כדי לקבל תו ירוק, טלי תתקן אותי אם אני טועה, הם צריכים שיהיה להם קוד מזהה, והם צריכים שיהיה להם טלפון ישראלי, שאליו הם יכולים לקבל את התו.

אבתיסאם מראענה: טלי, תסגרי לי את הפינה הזאת.

טלי דהן: כשאותו בנאדם מזדהה אצלנו עם הדרכון אנחנו מנפיקים לו אוטומטית דרך המחשב.

טלי דהן: אנחנו לא מזהים אותו, כי הוא פנה אלינו, אנחנו עושים התאמה ורואים בעצם את ההתאמה בין הרישומים אצלנו לבין הנתונים שהוא נתן לנו.

טלי דהן: מה שזיוה מדברת זה אם הוא מנסה מהאפליקציה להזדהות, אז באמת אם המספר טלפון ישראלי שהוא נתן, מעודכן במערכות שלנו, ואותו מספר מזהה, לפעמים זה דרכון, זה לא חייב להיות תעודת זהות, זה יכול להיות גם דרכון וגם אשרה.

טלי דהן: הוא יכול להזדהות עם זה, ולקבל את התו הירוק.

אבתיסאם מראענה: בואו נסכם את הדיון.

ליזה אידלמן: אם אפשר להוסיף מילה אחת ברשותך, אני רק אגיד שאני מקווה שלא התקבל הרושם שאין היום אפשרות לעובדים זרים, או לחסרי ביטוח בכלל להנפיק תו ירוק.

ליזה אידלמן: יש כשלושים וחמישה אלף, מאז התיקון האחרון, מתחילת אוקטובר, שכבר הנפיקו, ונעשים גם מאמצים אחרים להנפיק.

אבתיסאם מראענה: שלושים וחמישה אלף מתוך מאה אלף, לפחות, של עובדים זרים.

ליזה אידלמן: שלושים וחמישה אלף שיש להם כרגע ביד, עוד כמה אלפים שעוברים דרך טלי.

ליזה אידלמן: אני רק רוצה, אני לא אומרת שזה מושלם, אני רק רוצה שלא יתקבל הרושם שאין אופציה בכלל.

ליזה אידלמן: שהיא לא קיימת.

אבתיסאם מראענה: הבנתי.

אבתיסאם מראענה: זה שלושים וחמישה אלף שיש להם תו ירוק,

ליזה אידלמן: התחסנו למעלה מתשעים אלף בחיסון מלא, ועוד כמעט חמישים אלף בשלבי חיסון שונים.

אבתיסאם מראענה: הבנתי.

אבתיסאם מראענה: אני רוצה לסיים את הדיון, ולסכם אותו.

אבתיסאם מראענה: התבשרנו שמשרד הבריאות בעצם נענה לשאלותינו ולבקשותינו ולפניותינו על מנת לטייב ולהביא את כל ההנגשה של כל מה שקשור בקורונה, בידודים, תו ירוק, ולתת לאותה אוכלוסיה גם כתובת וגם מענה.

אבתיסאם מראענה: אני מקווה שבאמת המוקדם שקוראים לו מוקד מחוסרי קופות, תשנו את השם נראה לי, הוא לא כל כך נגיש.

אבתיסאם מראענה: אבל אותו מוקד, באמת קודם כל יאפשר מענה לאותה אוכלוסיה.

אבתיסאם מראענה: אני רוצה לקוות שאותו מוקד הוא באמת יהפוך להיות מוקד שמושך אליו, ומגיעים אליו, ורואים בו, אותה אוכלוסיה של עובדים זרים ועובדות זרות, ומחוסרי מעמד, רואים בו כתובת במשרד הבריאות, כי עד עכשיו לא היתה פשוט כתובת לאף אחד.

אבתיסאם מראענה: אז אני מבקשת שהמוקד הזה יהווה כתובת לאותה אוכלוסיה, שהם ידעו שיש עם מי לדבר.

אבתיסאם מראענה: אני מבקשת להנגיש את השפה, את המוקד, לכמה שפות רלוונטיות שאתם מזהות ומזהים, של אותה אוכלוסיה שבעצם פונה אליכם.

אבתיסאם מראענה: אני רוצה לקיים דיון מעקב בעוד חודשיים, על הממצאים של אותו מוקד, על השיפור, על הטיוב של השירות, על מה גיליתם, על מה האתגרים שאתם מתמודדות איתם.

אבתיסאם מראענה: ואנחנו כמובן ובהחלט נמשיך להיות בקשר.

אבתיסאם מראענה: תודה שבאתם, אני יודעת שזה היה באמת ישיבה סופר מאתגרת, כי גם אתם בתקופה, אני יודעת שמשרד הבריאות מתמודד עם תקופה מאוד מאתגרת, מאוד קשה לכולנו.

אבתיסאם מראענה: בכל זאת פיניתן את הזמן, ואתן עושות איתנו את הדרך.

אבתיסאם מראענה: אז אני רוצה להגיד לכן תודה, על העשייה שלכן, על הרצון הטוב.

אבתיסאם מראענה: אני רוצה גם להגיד תודה לענבל משש, לרשות האוכלוסין.

אבתיסאם מראענה: אני רוצה להגיד לשירלי לב-רן, לא שמעתי אותך היום, תסלחי לי.

אבתיסאם מראענה: זרוע עבודה.

אבתיסאם מראענה: ואני רוצה להגיד תודה לוועדה, תודה רבה לכולנו, ואנחנו נהיה כמובן בקשר רציף.

אבתיסאם מראענה: הדיון הסתיים, להתראות.